
A Foreign Direct Investment International Arbitration Moot perbeszédversenyen két csapattársammal, Szilasi Farkassal és Lukács Domokossal vettem részt Erdős István Tanár Úr mentorálásával. A versenyről nagyon sok tapasztalattal gazdagodva tértünk haza. A világ legrangosabb egyetemeinek hallgatóival volt lehetőségünk összemérni a tudásunkat, és a nemzetközi befektetési jogban jártas jogászok krémjével ismerkedhettünk meg a versenyen. 
A verseny döntője Stockholmban került megrendezésre. Annak érdekében, hogy minél jobb eredményt érjünk el csapat szinten a stockholmi a döntőben, a verseny több hivatalos előversenyén is részt vettünk, újra és újra finomítva a jogi érvelésünket és csiszolva szónoki képességeinket. Ennek során részt vettünk a perbeszédverseny Budapesten, Varsóban és Szentpéterváron megrendezésre kerülő előversenyén is. 
Az előversenyek nagyon hasznosak voltak több szempontból is. Először is említésre méltó, hogy mindegyik előversenyen magas színvonalú konferenciákat hallgathattunk meg, melyek nagyban hozzájárultak a szakmai fejlődésünkhöz. Ezen felül az előversenyeken is volt lehetőségünk a kiemelkedő szaktekintélyek megismerésére, és jogi érvelésünk előttük történő megmérettetésükre. Végül, de nem utolsó sorban fontos megemlíteni a versenyben versenyzőként résztvevőket, akikkel alkalmunk nyílt megismerkedni. Ezt azért találom kifejezetten kiemelendőnek, mert az ehhez hasonló nemzetközi perbeszédversenyek egyik nem titkolt célja a networking. Ennek során lehetőségünk van más kultúrákból és jogrendszerekből érkező joghallgatókkal megismerkedni, később ezt az ismeretet baráti viszonnyá fűzni, mindemellett pedig betekintést nyerni a számunkra ismeretlen jogrendszerek működésébe.
A Stockholmi versenyen négy tárgyalásunk volt. Mind a négy tárgyaláson igyekeztünk kihozni magunkból a maximumot, és alapvetően mindegyik nagyszerűen sikerült. Ugyan nem jutottunk be a legjobb 16 csapat közé, a versenyre való felkészülés nem volt hiábavaló, hiszen mind az írásbeli beadvány elkészítése során, mind pedig a szóbeli felkészülés során életre szóló tapasztalatokat szereztünk, melyeket mind a tanulmányaink folytatása során, mind pedig a későbbi praxisunkban minden bizonnyal kamatoztatni tudunk.


